07.07.2011 19:26  Neeme Raud, Milwaukee, Wisconsin   USA president Barack Obama püüab täna Valges majas saavutada kongressi vabariiklastest juhtidega kokkulepet uute eelarvekärbete osas. Vabariiklaste sõnul ei ole nad valmis toetama USA võlalimiidi suurendamist, kui president ei leia uusi võimalusi riigikulutuste vähendamiseks, vahendas "Aktuaalne kaamera".    Kui kongress võlalimiiti augustis ei tõsta, tekib Ühendriikidel raskusi oma  finantskohustuste täitmisega.    "Kõik on otsekui nõeltel, ootavad. Paistab, et paljud inimesed on väga rahulolematud. Keegi ei ole kärbete üle õnnelik," ütles Milwaukee telejaama CBS 58 uudistejuht Herman Ward.    Et Wisconsini osariigi vabariiklasest kuberner surus uue säästueelarve läbi vaid oma parteikaaslaste toel, rahvaesinduse demokraadid hääletasid selle vastu, paistavad ka rahva arvamused kärbete suhtes jagunevat parteilise kuuluvuse järgi.    "Ma ei nõustu Wisconsini just vastu  võetud eelarvega. Selle tõttu jääb palju inimesi tööta, tervisekindlustuseta," ütles demokraat Jackie.    Vabariiklasest Elleni sõnul näitab aga osariigi eelarve, et valitsus peab oma rahaasjad korda tegema ja elama nii nagu tavakodanikud, mitte kulutama enam kui teenib.    Osariigi kuberneri jaoks võib säästueelarvel olla kõrge poliitiline hind.    "Kuberner suutis küll oma eelarve läbi suruda, kuid see võib olla võit, mis maksab talle ametikoha," nentis telejaama uudistejuht.    Wari sõnul on aga raske öelda, kui kauaks kärpimine Ameerikas kestma jääb, sest kärbitakse igas osariigis. "Loodan, et see on vaid osa praegusest majandustsüklist," lisas ta.    Selge on see, et suurte eelarve juurde USAs nii föderaalsel kui ka osariikide tasandil tagasiteed niipea ei ole.